### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra DF**

Hvad vil vi gerne opnå? Hvorfor stilles forslaget?

Byrådet har de seneste år taget store og vigtige skridt i forhold til at understøtte århusianere i at vælge det sunde og røgfrie liv. Senest besluttede byrådet i april 2020 at gøre en række udearealer, hvor børn og unge færdes, røgfrie og der drøftes yderligere røgfrie udearealer såsom strande og parker.

Når århusianerne kvitter tobakken, så mindskes risikoen for en lang række livstruende sygdomme, og antallet af gode leveår stiger. Tilmed forventes der på sigt en samfundsøkonomisk gevinst på mellem 9.000 kr. og 15.000 kr. årligt pr. person, som stopper med at ryge. Denne effekt er dog svær at dokumentere, fordi den er spredt over mange forskellige udgiftstyper og er individuel for den enkelte borger.

I forbindelse med budgetforliget for 2019 besluttede byrådet at investere i flere rygestopforløb – en øget indsats, som løber indtil 31. marts 2022. Erfaringerne fra investeringen er, at vi med den øgede indsats imødekommer den øgede efterspørgsel på rygestopforløb. Allerede i løbet af indsatsens første år har Folkesundhed [adresse] afholdt dobbelt så mange rygestopforløb end tidligere år. Samtidig er rygestopteamet blevet bedre til at understøtte varige rygestop.

Når midlerne udløber i foråret 2022, vil det kun være muligt at tilbyde halvt så mange rygestopforløb som i dag, hvilket betyder, at ventelisten kommer til at vokse. Hertil kommer, at ny lovgivning, som gør skoletiden røgfri på alle ungdomsuddannelser, netop er trådt i kraft. Det må forventes at give anledning til, at flere unge ønsker at stoppe med at ryge.

For at sikre, at vi som kommune stadig har mulighed for at hjælpe alle borgere, som har behov for hjælp til at blive røgfrie, foreslås det at den øgede indsats med rygestopforløb fortsættes. Forventet udgift er 1,2 mio. kr. årligt.

Kontaktperson fra partiet: Matthias Gregersen

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.